Κοινή επιστολή της ΠτΔ με 20 ηγέτες της ΕΕ για την Ημέρα της Ευρώπης

Μήνυμα αισιοδοξίας και ελπίδας για το μέλλον της Ευρώπης 
και την έξοδο από την πανδημία στέλνουν με κοινή ανοικτή επιστολή τους 
21 ευρωπαίοι Αρχηγοί Κρατών, 
μεταξύ των οποίων και η Πρόεδρος της Ελληνικής Δημοκρατίας, 
Κατερίνα Σακελλαροπούλου, 
με την ευκαιρία εορτασμού της Ημέρας της Ευρώπης

Η επιστολή των ευρωπαίων Αρχηγών Κρατών

Ας μιλήσουμε για την Ευρώπη.

Θα θέλαμε να απευθύνουμε τις θερμότερες ευχές μας προς όλους τους Ευρωπαίους πολίτες, με την ευκαιρία του εορτασμού της Ημέρας της Ευρώπης.

Αυτή η Ημέρα της Ευρώπης είναι ξεχωριστή. Για δεύτερη συνεχή χρονιά, την εορτάζουμε υπό τις δύσκολες συνθήκες της πανδημίας του COVID-19. Είμαστε στο πλευρό όλων όσων υπέφεραν εξαιτίας της πανδημίας.

Η φετινή Ημέρα της Ευρώπης είναι επίσης ξεχωριστή, γιατί σηματοδοτεί την έναρξη της Διάσκεψης για το Μέλλον της Ευρώπης. Καλούμε όλους τους Ευρωπαίους πολίτες να αξιοποιήσουν αυτή τη μοναδική ευκαιρία για να διαμορφώσουν το κοινό μας μέλλον.

Οι συνθήκες υπό τις οποίες λαμβάνει χώρα αυτή η συζήτηση για το μέλλον της Ευρώπης είναι πολύ διαφορετικές από εκείνες των προηγούμενων ετών. Φαίνεται ενδεχομένως ότι δεν υπάρχει επαρκής χρόνος για μία εις βάθος συζήτηση ως προς το μέλλον της Ευρώπης στην παρούσα συγκυρία. Ωστόσο, η πανδημία του COVID-19 μας υπενθύμισε τι αξίζει αληθινά στη ζωή μας: η υγεία μας, η σχέση μας με τη φύση, η σχέση με τους συνανθρώπους μας, η αμοιβαία αλληλεγγύη και η συνεργασία. Έφερε στην επιφάνεια προβληματισμούς σχετικά με τον τρόπο που ζούμε. Ανέδειξε τα πλεονεκτήματα της ευρωπαϊκής ενοποίησης, αλλά και τις αδυναμίες της. Πρέπει να μιλήσουμε για όλα αυτά.

Οι προκλήσεις που αντιμετωπίζουμε ως Ευρωπαίοι είναι σύνθετες: από την καταπολέμηση της κλιματικής κρίσης και τη δημιουργία πράσινων οικονομιών σε ισορροπία με τον αυξανόμενο ανταγωνισμό μεταξύ των παγκόσμιων παραγόντων έως και την προσπάθεια ψηφιακού μετασχηματισμού των κοινωνιών μας. Θα χρειαστεί να αναπτύξουμε νέες μεθόδους και νέες λύσεις. Όπως σε κάθε δημοκρατία, η ισχύς μας έγκειται στην συμμετοχή των κοινωνιών μας, ώστε να αναδεικνύεται η καλύτερη πορεία προς το μέλλον. Όσο περισσότεροι συμμετέχουν σε μία ανοιχτή και ελεύθερη συζήτηση, τόσο καλύτερα για την Ένωσή μας.
Το ευρωπαϊκό εγχείρημα δεν έχει προηγούμενο στην ιστορία. Έχουν παρέλθει 70 χρόνια από την υπογραφή της Συνθήκης που ίδρυσε την Ευρωπαϊκή Κοινότητα Άνθρακα και Χάλυβα και 64 χρόνια από τη γέννηση της Ευρωπαϊκής Κοινότητας στη Ρώμη. Εκείνη την εποχή, οι Ευρωπαίοι ηγέτες βρήκαν τρόπους να ενώσουν τη διαλυμένη από τον πόλεμο Ευρώπη. Πριν τριάντα έτη, η Ανατολική και η Δυτική Ευρώπη άρχισαν να έρχονται πιο κοντά. Χώρες πολύ διαφορετικές μεταξύ τους ενώθηκαν για να δημιουργήσουν την Ευρωπαϊκή Ένωση. Κάθε χώρα φέρει τις δικές της ιστορικές εμπειρίες και βάρη του παρελθόντος, τα οποία αντιμετωπίζει τόσο με τις δικές της δυνάμεις όσο και μέσα από τις διακρατικές σχέσεις της.

Το ευρωπαϊκό εγχείρημα είναι ένα εγχείρημα ειρήνης και συμφιλίωσης. Υπήρξε τέτοιο από τη σύλληψή του, και παραμένει το ίδιο έως και σήμερα. Υποστηρίζουμε ένα κοινό στρατηγικό όραμα για την Ευρώπη, μια Ευρώπη ολοκληρωμένη, ελεύθερη, ενωμένη και ειρηνική.

Όλες οι θεμελιώδεις αρχές της ευρωπαϊκής ενοποίησης είναι εξαιρετικά επίκαιρες ακόμα και σήμερα: ελευθερία, ισότητα, σεβασμός ανθρωπίνων δικαιωμάτων, κράτος δικαίου και ελευθερία έκφρασης, αλληλεγγύη, δημοκρατία και εμπιστοσύνη μεταξύ των κρατών-μελών. Πώς μπορούμε από κοινού να διασφαλίσουμε ότι αυτές οι θεμελιώδεις αρχές της ευρωπαϊκής ενοποίησης διατηρούν τη σημασία τους για το μέλλον;

Παρότι μερικές φορές η Ευρωπαϊκή Ένωση μοιάζει να μην είναι επαρκώς εξοπλισμένη για την αντιμετώπιση των πολλών προκλήσεων που έχουν ανακύψει κατά την τελευταία δεκαετία -από την οικονομική και χρηματοπιστωτική κρίση έως τις προκλήσεις θέσπισης ενός δίκαιου μεταναστευτικού συστήματος της ΕΕ και την συνεχιζόμενη πανδημία-, γνωρίζουμε ότι θα ήταν πολύ πιο δύσκολο για κάθε έναν από εμάς, εάν ήμασταν μόνοι. Ποιο είναι το καλύτερο μέσο για να ενισχύσουμε την ευρωπαϊκή συνεργασία και αλληλεγγύη και να διασφαλίσουμε ότι θα ξεπεράσουμε την υγειονομική κρίση με τρόπο που θα μας καταστήσει πιο ανθεκτικούς στις μελλοντικές προκλήσεις;

Χρειαζόμαστε μία δυνατή και αποτελεσματική Ευρωπαϊκή Ένωση, μία Ευρωπαϊκή Ένωση που θα είναι παγκόσμιος ηγέτης στη μετάβαση προς τη βιώσιμη, κλιματικά ουδέτερη και ψηφιακή ανάπτυξη. Χρειαζόμαστε μία Ευρωπαϊκή Ένωση που να μας αντιπροσωπεύει όλους, με ισχυρή την πεποίθηση πως πράξαμε ό,τι ήταν δυνατό προς όφελος των μελλοντικών γενεών. Μαζί, μπορούμε να το πετύχουμε.

Η Διάσκεψη για το Μέλλον της Ευρώπης θα είναι μία ευκαιρία να μιλήσουμε ανοιχτά για την Ευρωπαϊκή Ένωση και να ακούσουμε τους πολίτες μας, κυρίως τους νέους ανθρώπους. Δημιουργεί ένα πλαίσιο διαλόγου, ανταλλαγής απόψεων και συζητήσεων για το τι περιμένουμε από την αυριανή ΕΕ και τι μπορούμε να συνεισφέρουμε σήμερα.

Πρέπει να αναλογιστούμε το κοινό μας μέλλον. Για τον λόγο αυτό, σας καλούμε να μετάσχετε στη συζήτηση και να διαμορφώσουμε μαζί τα μελλοντικά βήματα.

